തിരു. കോര്പ്പറേഷന് കൗണ്സില് ഹാളില് സമരത്തിന്റെ മറവില് ബിജെപി ആര്എസ്എസ് ക്രിമിനലുകളും തിരുവനന്തപുരം സമരത്തിന്റെ മറവില് കോര്പറേഷന് കൗണ്സില് ഹാളില് തമ്ബടിച്ച് ബിജെപി, ആര്എസ്എസ് പ്രവര്ത്തകര്. സമരമിരിക്കുന്ന ബിജെപി കൗണ്സിലര്മാരുടെ ഒത്താശയിലാണ് പാര്ടി പ്രവര്ത്തകരും ക്രിമിനല് പശ്ചാത്തലമുള്ളവരും രാത്രി ഹാളില് കയറിപ്പറ്റി ജില്ലയില് ആക്രമണം നടത്താന് ആസൂത്രണം ചെയ്യുന്നത്. കഴിഞ്ഞ ദിവസം രാത്രി ഏഴോടെ മേയര് ആര്യ രാജേന്ദ്രന് കോര്പറേഷനില് എത്തിയപ്പോഴാണ് സംശയകരമായി ചിലരെ ഹാളില് കണ്ടത്. ഇതിനിടെ രണ്ട് വാഹനംകൂടിയെത്തി. അനധികൃതമായി വാഹനം കോര്പറേഷന്റെയകത്ത് പ്രവേശിക്കുന്നത് ശരിയല്ലെന്നും മടങ്ങണമെന്നും മേയര് ആവശ്യപ്പെട്ടു. തുടര്ന്ന് കൗണ്സില് ഹാളില് കടന്നപ്പോഴാണ് സമരമിരിക്കുന്ന ബിജെപി കൗണ്സിലര്മാര്ക്ക് പുറമെ മറ്റുചിലരെയും ശ്രദ്ധയില്പ്പെട്ടത്. ഇത് ചോദ്യം ചെയ്തതോടെ ബിജെപി കൗണ്സിലര്മാര് പ്രകോപിതരായി. മേയറോട് ആക്രോശിക്കുകയും കയര്ക്കുകയും ചെയ്തു. എന്നാല് ഇത് അനുവദിക്കില്ലെന്ന് വ്യക്തമാക്കിയതോടെ പുറത്തുനിന്നുള്ളവര് ബന്ധുക്കളാണെന്നായി സംഘം. എന്നാല് മേയര് നിലപാടില് ഉറച്ചു നിന്നു. പൊലീസുമെത്തിയതോടെയാണ് അനധികൃതമായി ഹാളില് പ്രവേശിച്ചവര് മടങ്ങാന് തയ്യാറായത്. ഓഫീസ് സമയത്തിനുശേഷം പ്രവേശനം അനുവദിക്കേണ്ടതില്ലെന്ന് മേയര് സുരക്ഷാ ജീവനക്കാര്ക്ക് നിര്ദേശവും നല്കി. സോണല് ഓഫീസ് ക്രമക്കേട്രുകള് കരുവാക്കി രാഷ്ട്രീയ നേട്ടമുണ്ടാക്കാന് കൗണ്സില് ഹാളില് രാപ്പകല് സമരം നടത്തുകയാണ് ബിജെപി. സമരം പത്ത് ദിവസം പിന്നിട്ടിട്ടും ബിജെപി ഉദ്ദേശിച്ച ചലനമുണ്ടാക്കാനായിട്ടില്ല. കോര്പറേഷന്റെ പ്രവര്ത്തനങ്ങളും സാധാരണഗതിയില് നടക്കുന്നു. ഈ സാഹചര്യത്തിലാണ് പുറത്തുനിന്നുള്ളവരുടെ സാന്നിധ്യത്തില് ഗൂഢാലോചന അരങ്ങേറിയത്.